讀書
作者：柳宗元
朝代：唐

paragraphs: 幽沈謝世事，俛默窺唐虞。
上下觀古今，起伏千萬途。
遇欣或自笑，感戚亦以吁。
縹帙各舒散，前後互相逾。
瘴痾擾靈府，日與往昔殊。
臨文乍了了，徹卷兀若無。
竟夕誰與言，但與竹素俱。
倦極便倒臥，熟寐乃一蘇。
欠伸展肢體，吟詠心自愉。
得意適其適，非願爲世儒。
道盡即閉口，蕭散捐囚拘。
巧者爲我拙，智者爲我愚。
書史足自悅，安用勤與劬。
貴爾六尺軀，勿爲名所驅。